مستانہ

مستانہ (1955ء۔ 11 اپریل 2011)، سٹیج اور ٹی وی کے معروف کامیڈین مستانہ کا اصل نام مرتضیٰ حسن تھا۔گوجرانوالہ میں پیدا ہونے والے مستانہ نے لڑکپن میں ہی اداکاری کی دنیا میں قدم رکھ دیا تھا اور چار دہائیوں سے زیادہ عرصہ تک سٹیج اور ٹی وی پر اپنے فن کا جادو جگاتے رہے۔انھوں نے پنجابی اور اردو دونوں زبانوں کے ڈراموں میں کام کیا۔وہ پنجابی ڈراموں میں اتنی عمدگی سے مکالمہ بولتے کہ ان پر نسلاً پنجابی ہونے کا گماں ہوتا اور جب اردو مکالمے کی باری آتی تو لگتا کہ اردو ان کی مادری زبان ہیں۔

 عملی زندگی 
مستانہ نے عملی زندگی کا آغاز بہت چھوٹی عمر میں ہی کر دیا تھا۔ اداکاری سے ان کی دلچسپی اوائل عمر سے ہی تھی۔ انھوں نے پندرہ برس کی عمر میں بطور اداکار کام شروع کیا۔ اور چار دہائیوں تک سٹیج اور ٹی وی پر اپنے فن کا جادو جگایا۔

انھیں فی البدیہہ مکالمے کی ادائیگی کا استاد کہا جاتا تھا۔انھوں نے ایک ڈرامے میں ایک جملہ ’تو مینوں سیریس لی نئیں لے ریا‘ (تو مجھے سنجیدگی سے نہیں لے رہا) اتنے شاندار انداز میں ادا کیا کہ لوگوں کے دل کو بھا گیا۔ بعد میں یہ جملہ انھوں نے بہت سے ڈراموں میں استعمال کیا۔ان کا سب سے مشہور ڈراما ’کوٹھا‘ تھا جو 90 کی دم توڑتی دہائی میں ان کا شاہکار سمجھا جانے والا ڈراما تھا۔ عطاء الحق قاسمی کے پی ٹی وی کے لیے لکھے ہوئے ڈرامے شب دیگ میں ’مسٹر کیوں‘ کا کردار بھی عوام میں بے حد مقبول ہوا جو ہر معاشرتی برائی پرسوالیہ نشان اٹھاتا تھا۔

 سٹیج سے علیحدگی 
لاہور سے شائع ہونے والے ماہنامہ فلمی میگزین ’’فلم پریمئر‘‘ کے جوائنٹ ایڈیٹر مدثر بھٹی کے مطابق ان کی پیشہ وارانہ زندگی میں اہم واقعہ فیصل آباد کے ایک سٹیج ڈرامے پر پولیس کا چھاپہ تھا۔پولیس نے فحاشی کا الزام لگا کر سٹیج پر کام کر رہے تمام اداکاروں کو گرفتار کر لیا۔ مستانہ بھی گرفتار ہونے والوں میں شامل تھے۔اس گرفتاری کے وقت مستانہ نے پولیس کو اپنا موقف دینے کی کوشش کی تو پولیس اہلکاروں نے حسب عادت ناصرف گالیاں دیں بلکہ انھیں تشدد کا نشانہ بھی بنایا۔مستانہ نے فنکاروں کے ساتھ پولیس کے سلوک کا گہرا اثر لیا اور ہر سٹیج کی زینت اور ہر ڈرامے کی جان مستانہ بجھ سا گیا۔ پولیس چھاپے کے بعد کے عرصے میں ان کی کوئی قابل ذکر پرفارمنس سامنے نہ آ سکی۔افسوس کی بات یہ تھی کہ بیماری کے دوران کوئی فنکار ان کی بیمار پرسی کو نہیں گئے۔ مستانہ کے انتقال سے تقریباً ایک ہفتہ مستانہ کا آخری دیدار کرنے والے بھی مدثر بھٹی ہی تھے ان کا کہنا ہے مستانہ کی زندگی کم کرنے میں ان کے دوستوں کی بے حسی نے بھی بہت کردار ادا کیا ہے۔آخری وقت جب انھوں نے دیکھا تو مستانہ کی داڑھی ایک مشت بڑھی ہوئی تھی خوراک کی نالی ناک کے ذریعے معدے اتری ہوئی تھی اور ان کی نیم وا آنکھیں دروازے کی طرف گڑی ہوئی تھیں بے سدھ پڑے ہوئے مستانہ انسان کی منہ بولتی تصویر تھے۔

 ڈرامے 
مستانہ نے ملک بھر تھیٹروں میں کام کیا ۔ صرف لاہور میں 2 ہزار سے زائد تھیٹر ڈراموں میں کام کیا جن میں

عاشقو غم نہ کرو

چن مکھناں

بڑا مزہ آئے گا

لاری اڈا

کوٹھا

کون جیتا کون ہارا

 پی ٹی وی ڈرامے 
مستانہ نے پی ٹی وی ڈراما سیریل شب دیگ میں انکل کیوں کا کردار ادا کیا جو بے حد مقبول ہوا۔

 وفات 
2009 کے آخر میں مستانہ ہیپا ٹائیٹس کے مرض میں مبتلا ہوئے ،2011ءمیں ان کا مرض شدت اختیار کر تا گیا انھوں نے مختلف سرکاری ہسپتالوں میں علاج کروایا لیکن طبیعت بہتر نہ ہو سکی۔بائیس مارچ 2011ءکو ان کے اکلوتے بیٹے نے انھیں بہاولپور کے وکٹوریہ ہسپتال میں داخل کرایا جو ان کی زندگی کا آخری ٹھکانہ ثابت ہوا۔مستانہ طویل علالت کے بعد بہاولپور کے ایک ہسپتال میں انتقال کرگئے۔ان کی عمر ستاون برس تھی اور وہ جگر کے کینسر میں مبتلا تھے۔مستانہ پاکستانی سٹیج کے ایک معروف مزاحیہ اداکار ہیں جو پاکستان کے سٹیج کے پرانے ترین اداکاروں میں سے ایک ہیں۔ وہ بہاولپور میں پیدا ہوئے۔ انھوں نے 2000 سے زیادہ تھیٹر ڈراموں میں لاہور میں کام کیا۔ اُن کا 11 اپریل 2011ء کو بہاولپور میں انتقال ہو گیا۔

 حوالہ جات 

زمرہ:پاکستانی سٹیج اداکار
زمرہ:پاکستانی مزاح کار
زمرہ:پاکستانی ٹیلی ویژن اداکار
زمرہ:بہاولپوری شخصیات
زمرہ:1950ء کی دہائی کی پیدائشیں
زمرہ:2011ء کی وفیات
زمرہ:پاکستان میں سرطان سے اموات
زمرہ:اموات بسبب سرطان جگر
زمرہ:پاکستانی مرد اسٹیج اداکار
زمرہ:پاکستانی مرد ٹیلی ویژن اداکار
زمرہ:ضلع بہاولپور کی شخصیات
زمرہ:پنجابی شخصیات
زمرہ:ویکی ڈیٹا سے مختلف مختصر وضاحت
زمرہ:پاکستانی ڈراما نگار اور ڈراما نویس
زمرہ:پاکستانی تھیٹر ہدایت کار